অসুস্থ রোগীকে খেতে দেওয়া হয়। ডাল দিয়ে ভাত মেখে খেতে গিয়ে চক্ষু চড়কগাছ। অভিযোগ, ডালের মধ্যে ছিল একটা বিছে। বৃহস্পতিবার সকালের ওই ঘটনায় ফুলবাগান এলাকার একটি নার্সিংহোমের বিরুদ্ধে থানায় অভিযোগ দায়ের করেছে রোগীর পরিবার। গাফিলতির অভিযোগ অস্বীকার করলেও বিষয়টি খতিয়ে দেখার আশ্বাস দিয়েছেন নার্সিংহোম কর্তৃপক্ষ।
বেলেঘাটার বরফকল এলাকার বাসিন্দা সুনয়না বাগচীকে (দাস) গত ৩ নভেম্বর ফুলবাগানের ওই নার্সিংহোমে ভর্তি করানো হয়। গল ব্লাডারে অস্ত্রোপচার হওয়ার কথা তাঁর। সুনয়নার স্বামী রাকেশ দাস শুক্রবার অভিযোগ করেন, ভর্তির পর থেকেই খাবারে কখনও মিলছিল চুল, কখনও পোকামাকড়। বিষয়টি নার্সিংহোম কর্তৃপক্ষকে জানিয়েও কোনও সুরাহা হয়নি। ২০ নভেম্বর অস্ত্রোপচার হয় সুনয়নার। এদিন তিনি বলেন, ‘‘খাবার নিয়ে প্রথম থেকে অভিযোগ জানিয়েছিলাম। তাই খুব পরিপাটি করে খাবার পরিবেশন করা হচ্ছিল। কিন্তু বৃহস্পতিবার সকালে যে খাবার দেওয়া হয় সেখানে ডালের মধ্যে বিছে ছিল। আমি সঙ্গে সঙ্গে বিষয়টি নার্সিংহোমের কর্মীদের দেখিয়েছি। সব ছবি তুলে রেখেছি। কিন্তু নার্সিংহোম কর্তৃপক্ষ বিশ্বাস করছেন না।’’
বৃহস্পতিবার রাতেই বেলেঘাটা থানায় লিখিত অভিযোগ দায়ের করে রোগীর পরিবার। অভিযোগ প্রসঙ্গে হাসপাতালের আধিকারিক বন্দনা সোনি বলেন, ‘‘ভর্তির পর থেকে এখনও পর্যন্ত ওই রোগীর পরিবার বিল মেটায়নি। একজন রোগী কেন বারবার খাবার নিয়ে অভিযোগ করছেন! আমাদের তরফে কোনও গাফিলতি নেই। তবু যেহেতু অভিযোগ উঠেছে তাই বিষয়টি খতিয়ে দেখা হবে।’’ এদিন রাকেশের প্রতিক্রিয়া, ‘‘এই নার্সিংহোমে পরিবারের সকলের চিকিৎসা হয়। বিল না মেটালে নার্সিংহোম কর্তৃপক্ষ কি বারবার ভর্তি নিতেন?’’ বিষয়টি খতিয়ে দেখার আশ্বাস দিয়েছে পুলিশ।